હિન્દમાતા સોસાયટીના એક વડીલે રડતાં-રડતાં ‘મિડ-ડે’ને કહ્યું હતું કે ‘જ્યારે સોસાયટીના રહેવાસીઓ યશને શોધવા ગયા ત્યારે યશ બાંકડા નીચે લોહીલુહાણ હાલતમાં પડેલો દેખાયો હતો. તેનું ચંપલ બહાર દેખાતું હતું. યશ ફક્ત સોસાયટીનો જ નહીં, હિન્દમાતા માર્કેટનો લાડકો દીકરો હતો. આટલી નાની વયમાં મોટા લોકો સાથે તે જાણે વડીલ હોય એ રીતે વાતો કરતો હતો. તે ચાલ્યો જવાથી ફક્ત તેની મમ્મી રશ્મિ અને પિતા પ્રીતેશ જ નહીં, સોસાયટીએ એનો પુત્ર ખોયો છે, સોસાયટીનું હાસ્ય ખોયું છે. યશનું મોત એક વાત શીખવાડી ગયું છે કે બાળક ભલે એકલું રમવા જાય, પણ માવતરનું ધ્યાન તેના પર હોવું ખૂબ જરૂરી છે. દાદા મગનભાઈ અને દાદી અમેરિકાથી આવ્યા બાદ આજે યશની સ્મશાનયાત્રા નીકળશે.’